
A Somogy megyei Vése község története.

1958
A Somogy megyei Vése község története

Bevezetés
Szülőföldem története nem bővelkedik országos jelentőségű eseményekben. Küzdelme, harca a fennmaradásért egy a sok magyar falu küzdelmes élete közül. Próbáltam fejlődésében megvilágítani a község múltját, a folyamatos, sokirányú megvilágításnak az adatok hiánya, a rendelkezésre álló rövid idő szabott határt.
A „Középkori Vése” című fejezet anyagát történelmi munkákból merítettem. Itt elsősorban Csánki Dezső által szerkesztett „Somogy vármegye” című monográfia volt segítségemre. A „Török hódoltság” című fejezetben az irodalmi anyagon kívül szájhagyományokat is felhasználtam. A harmadik és negyedik fejezet /A XVIII-XIX. Századi gazdasági és társadalmi fejlődés/ levéltári anyag feldolgozásán alapszik. A XX. Század történetére vonatkozóan mind a három forrásra támaszkodtam. /Irodalom, levéltár, szájhagyomány./
Szülőföldem története már régebben is foglalkoztatott. A mostani rendszeres feldolgozásban, a levéltári munka elindításában, az irodalom összeállításában és a megszervezésében Kováts Zoltán történelem tanárom volt segítségemre. További segítséget jelentett az, hogy már az 1954-es esztendőben Bozsoki László általános iskolai igazgató irányításával egy nevelői munkaközösség általános monográfiát állított össze Véséről. Ebben a munkában a történelmi hagyományokat is részben feldolgozták. A Kaposvári Állami Levéltárban végzett kutatómunkámban Dr. Leidecker Jenő önálló levéltáros adott útmutatást. Különösen sok segítséget nyújtott a latin nyelvű iratok, consriptiók feldolgozásában.
Szerettem volna munkámmal községem történetének megismerését egy lépéssel előrevinni. Ez is segít talán a magyar múlt feltárásában. Munkám során elém tárultak a még megoldásra váró problémák sokasága. Az anyag felkutatása, a teljesebb történelmi kép megrajzolása még sok-sok időt vesz igénybe. A középiskolai tanulmányi versenyen való részvételen túlmenően a dolgozatommal a célom az volt, hogy a múlt megismerésével jobban tudjunk eligazodni a jelen problémáiban, s helyesen tudjuk értékelni az a fejlődést, amit épülő szocialista rendszerünk hozott a község életében.
Csurgó, 1958. május 2.

I. A középkori Vése
Vése község Somogy megyében a Marcali járásban fekszik. Vése községen húzódik keresztül a Kaposvár – Nagykanizsa közötti kereskedelmi kövesút. A kövesutat még a rómaiak építették apró kis téglákból, amely még ma is megtalálható a kőburkolat alatt. A település kialakulásában ennek az útnak lehetett nagy szerepe.
A község közvetlen építéséről nincs adatunk, az első adatban, amit találtunk, már községként szerepel. 1283-ban már fennállott, ekkor adományozta IV. László a Véssey család őseinek.
1332-37. évi tizedjegyzék szerint plébániája is volt. Egy későbbi adat szerint 1438-ban a segesdi főesperességhez tartozott. 1454-es adat szerint a környék többi községével együtt /pl. Csurgó/ a vránai perjelség birtoka, Tahi János birtokának tartozéka. 1477-ben Véssey Miklós volt a földesura, aki ezt és Csokma pusztát a Debrétieknek és a Mártoniaknak kötötte le. A Csokma név ma már csak a Csokmány – dűlő névben fordul elő. Csánki: Somogy vármegye c. munkájában úgy szerepel, hogy Csokma lakott település volt, és a mai Vése helyén feküdt. A középkorban előforduló Vése tőle 1 km-re az 1945-ig használt temető helyén feküdt.
Ma Vése községhez tartozik a középkorban Marthon és Marthonfalva alakban előforduló település. 1477-ben a Mártoniak bírják, innen kapta tehát a nevét is, majd 1488-ban Bajnai Bóth Jánosé. Ekkor említik Martonfalvának.
Ma ugyancsak Véséhez tartozik Merkepuszta. Erről előbb van adatunk Vése községnél. 1266-69-ben 2 terra Perke alakban fordul elő. Már ekkor is település lehetett, mert nem sokkal később 1331-ben a rozgonyi csata után Széchenyi Tamás kapta adományul. Ugyanekkor kapja Tapsony, Szob helységeket. Széchenyi Tamás tehát Károly Róbert hatalmát támogatta. A rozgonyi csata még 1312-ben volt. Így nem tudni pontosan, milyen érdemeiért kapta. Mindenesetre Széchenyi Tamás az Anjouk idején kialakuló új nemesi réteg egyik tagja. 1332-37. évi tizedjegyzék szerint akárcsak Vése, plébániával rendelkezik, és ez a plébánia is 1438-ban a segesdi főespereshez tartozott. 1471-ben a szakácsi Szob családé. 1482-ben a Szenyérvár tartozéka, majd 1486-ban ismét a Szob családé. Ez a település a környék több községével együtt 1536-ban kerül az esztergomi káptalan birtokába.
Még egy településsel találkozunk Vése körül: Csöprönddel. Ma már csak a „csöpröndi erdő” névben találkozunk vele. Pár évvel ezelőtt erdőirtáskor ezen a vidéken Kálmán György nevű vései lakos és két társa kardot, kengyelvasat, és sarkantyút találtak.
Ezekből az adatokból a következőkre lehet következtetni: Vése településének létrejötte a XIII. századi gazdasági, társadalmi és népesedési megerősödéssel kapcsolatos. Belső Somogyra még ma is jellemző erdőrészek ekkor még összefüggő tömböket alkottak. […] [Ezen a] területen való megtelepedés hatalmas erőfeszítést kívánt a két kezük munkájából élő emberektől. Vésétől 1 km-re délkeletre Csokma, tovább délkeletre 4 km-re Csöprönd, északra 3 km-re Merke, 5 km-re délre Marton feküdt. Nagy települések nem lehettek. A lakosság elsősorban állattenyésztéssel /disznó makkoltatás/ foglalkozott. A szántóföld számára csak kis területet hódíthattak el az erdőből. Királyi oklevelekből tudjuk, hogy Belső Somogy sok községe a királyi udvar eltartására volt rendelve. Szent László a királyi kanászok földje, 8 km-re fekvő Segesd a királynék udvarának eltartására volt rendelve. Szakácsi a királyi szakácsok földje.
E királyi birtokokból többször történik adományozás. Így kapták a Vésseyek is ezt a birtokot, de nagyobb oligarcha család nem élt a közvetlen környéken. A Véssey család is az un. „servientes regis” társadalmi rétegéhez tartozott. Tudjuk, hogy ebből a rétegből alakult ki a XIV-XV. Században az ország politikai életében jelentős szerepet játszó köznemesi réteg. Az egyház is rendelkezett birtokokkal ezen a vidéken, de a XVIII-XIX. Században nagy hatalmat képviselő esztergomi káptalan urasága csak 1536-ban tűnik fel. A jobbágyság életére, a pásztoroknak a földművelő életre való áttérésére stb. nem találtam adatot.
II.  A török hódoltság
A török benyomulásait lehetővé tette a királyi hatalom lehanyatlása, az 1514. évi parasztháború véres leverése és megtorlása, azonkívül a feudális uralkodó osztály széthúzása. A mohácsi vész után /1526/ a török még egy időre kivonul, az ország középső területének a megszállása 1541 után vette kezdetét.
A somogyi terülteteken sokáig erős végvárak akadályozták a török előrenyomulását. Somogy északi része hamarabb kerül a török uralma alá. Kaposvár már 1544-ben török kézre kerül. Az első hódító jellegű betörés Csánki idézett munkája alapján Vése környékére még az 1550-es évek elejére tehető. A Vésétől északra lévő községeket már az 1554/55-ös török kincstári adólajstrom említi. /Tapsony 4 ház/ Merkepuszta Törökkoppányi szandzsák és koppányi nahie. 1555-ben. A török berendezkedését ezen a vidéken gátolta az, hogy Szigetvár magyar kézen volt, és csak 1566-ban esik el. Ebben az évben kerül a török kezére Szenyérvár /Vésétől 13 km/ és Segesd. További gátja a török előrenyomulásának ezen a vidéken az, hogy Kanizsa magyar kézen marad, és igen megerősítik. Kanizsa csak 1600-ban kerül a török kezére. A Szigetvár és Kanizsa között elterülő erdős terület a török és magyar katonaság hadakozó területe lehetett majd 40 éven át. Vése, közelebb lévén Kanizsához /30 km/, többször lehetett magyar kézen. Így érthető meg az, hogy arról van adatunk, hogy az 1566-ban elfoglalt Segesd várat a török 1591-ben váratlanul meglepte és elfoglalta. /Csánki i.m. 35. oldal./ Tehát időközben ismét magyar kézre került. Vése ezekben az időkben valószínű, többször gazdát cserélt. 
A török ugyan sokáig nem tud tartósan ezen a területen berendezkedni, de a váltakozó hadiszerencsével folyó háborúskodás a lakosság életének és gazdaságának pusztulását hozta
A lakosság, ameddig tehette, kitartott lakóhelyén. A török időkre vonatkozóan több hagyomány él a faluban. Ezeket a hagyományokat már összegyűjtötték a Vése község monográfiája című munkában. A hagyomány szerint a legutóbbi időkig használt temető helyén volt a régi falu. Ezt a török felperzselte és az itt álló templomot lerombolta. Az akkori falu vízellátását egy ugyancsak itt lévő óriási kút biztosította. Az öregek úgy tudják, hogy a tűzvészben a toronyból lehullott harangrészeket az előbb említett hatalmas kútba dobálták a törökök. A kút ma már teljesen eltűnt, a néphit szerint, ha fel tudnák fedezni a helyét, a harangokat is megtalálhatnák. A falu pusztulása után a lakosság a mai Petőfi utca mögött folydogáló erecske környékére húzódott, amely ekkor még nem volt árokba szorítva, hanem a völgy rétségén szabadon terjengett. Így hatalmas nádas terület kísérte. Az a hatalmas erdő terület, mely még a mai napig is a községtől délre néhány kilométerre kezdődik, és kisebb nagyobb megszakításokkal egészen a Dráváig húzódik. Abban az időben egészen a falu közepéig behúzódott, és közvetlen kapcsolatban volt az említett nádas területtel. A nádas jó búvóhelyül szolgált a fosztogató, portyázó török csapatok elől. Ha pedig innét is menekülniük kellett, a nádason keresztül észrevétlenül érhették el a hatalmas erdőséget, melyben végleg nyomuk veszett. /Vése község monográfiája/
Vése pusztulásával, hanyatlásával együtt pusztultak a környező települések is. Merke az 1580. évi török kincstári adójegyzék szerint már csak három házból állott. Merke pedig nagyobb település lehetett, mert Csánki i.m. szerint kolostora volt. Ez alátámasztja azt, hogy Kovács János előadása szerint az elmúlt években a Merke melletti Dögös tó partján nagyon mély lyukat találtak, ásni kezdtek, téglákra akadtak. Ugyanitt Kálmán György előadása szerint koponyára is akadtak. Ez a rész ma már szántó terület, de a népit szerint itt egy nagy üregnek kell lenni, mert a földet megverve „zuhogás” hallatszik. Merke a török időkben teljesen elpusztult, ma is kisebb tanya jellegű település. Marthon és Csöprönd  szintén elpusztult a török hódoltság korában.
A sok szenvedéssel, megpróbáltatással járó török uralom alól sokára jött el a felszabadulás. A töröknek Bécsnél elszenvedett veresége után 1883-ban végre rászánják magukat a Habsburgok arra, hogy végre nagyobb erőkkel kiűzzék a törököt Magyarországról. Hódítani nyugat felé nem tudtak, a gyarmatszerzésből is kimaradtak, így a keleti terültekkel akarták kárpótolni magukat. 1686-ban visszafoglalják Buda várát, még ebben az évben magyar kézre kerül Simontornya és Pécs. 1687-ben Zenta és Eszék is a magyaroké. A Dunántúlon két vár tartja magát sokáig: Szigetvár és Kanizsa. /Wellmann: Barokk és felvilágosodás Magyar művelődéstörténet IV. k. 12. old./
A török idők végén még Vése lakott település. Az egyház a török időkben is igyekezett a dézsmát behajtani. Az 1660. évi dézsmaváltság jegyzékben még szerepelt. Ugyanígy az 1671. évi adóösszeírásban. A török kiűzése idején ez a vidék ismét a harcok színhelye lehetett. Vése is sokat szenvedhetett, teljes elpusztulásáról, vagy esetleg kisebb településként való fennmaradásáról nincs pontos adatunk.
Szigetvár 1689-ben, Kanizsa 1690-ben kerül a felszabadító csapatok kezére. Ezekben az években szűnik meg Vésén a török uralom, valószínű a zsoldos csapatok hatalmas pusztításai közepette.
III. A népesedési viszonyok a XVIII-XIX. Században

A másfél évszázados török hódoltság az egész országra hatalmas pusztulást hozott. Ez elsősorban a lakosság lélekszámának csökkenésében jut kifejezésre. A középkor végén az ország lakossága 4 millió körül volt. Az 1712- és 1715. országos összeírás /adó/ alapján Acsády Ignác: A magyar jobbágyság története című munkájában ekkor az ország lakosságát két és fél millióra teszi. Szabó István: Magyarság életrajza című munkájában ezt a számot 3-3,5 millióra helyesbíti. Még így is az a kép, hogy kétszáz év után a lakosság a számbeli növekedés helyett jelentős számban csökken. 
A török kiverése után se köszöntött olyan korszak az országra, amelyben szabadon bontakoztathatta volna ki termelő erőit.  II. Rákóczi Ferenc vezette szabadságharc se tudta az országot a független államok sorába emelni. Így később se indulhatott meg az a gazdasági fejlődés, amire az ország képes lett volna. Mégis azt kell látnunk, hogy az elnyomó Habsburg gazdasági politika ellenére, a feudális kötöttségek ellenére a jobbágyi tömegek a harci zajok elülte után hamar benépesítik az országot, a némi gazdasági megerősödés is megindul. Vése benépesülése is a török kiverése utána a magyar jobbágyi tömegek élni akarását mutatja.
Az első fejezetből kitűnik, hogy Vése valószínű több alkalommal szenvedett pusztítást a töröktől vagy más harcolóktól. A Kaposvári Állami Levéltárban meglévő legrégebbi adóösszeírási lajstromban, amely 1712-ből való Vése község neve nem szerepel. /Conscriptio animarum, pecorum... 49. sz./ A következő adóösszeírás 1720-ból való. /Consc. variae. 34. sz./, amelyben már Vése is szerepel 9 jobbágy-családdal. A következő adóösszeírásban, amely 1722-ből való /Consc. Varie. 13. sz./ ez szerepel: Visse község három éve lett benépesítve örökösödési jogon Véssey István úr által. Mégis egy-két tény meggondolkoztató. Az 1720-as adóösszeírás 9 családneve mind-mind magyar /Varga György, Pintér Márton, Sz. Király János, Kincses Mihál, Varga Mihál, Kelemen András, Dacza Mihál, Rákos János, Szabó Péter/. Az utóbbi említett három családról különb megjegyzi az összeírás: „Jövevény Zala megyéből”. Ha hozzávesszük azt, hogy az 1671-es törökkori összeírás még említi Vését, fel lehet [tételezni] azt, hogy az először említett 6 család kitartott Vésén, vagy közvetlen közelről az elpusztult településekről /Merke, Marton/ húzódott Vésére. Továbbmenve azt kell megállapítani, hogy Somogy megy településének képe mást mutat, mint a Duna-Tisza közének, vagy Tiszántúlnak a képe. A Duna-Tisza közén a települések elpusztultak, nagyobb mezővárosok fejlődtek ki a török hódoltság idején. Somogyban a török kiverése után is a falu település a jellemző. Vése és környéke később kerül a török uralom alá. A török kiűzése utáni gyors benépesülés, letelepülés azt mutatja, hogy az elmenekült lakosság igyekszik visszatérni régi települési helyére, ekkor még érvényesült a szülőföld vonzó hatása. Figyelembe véve ezeket a megoldásokat, lehet azt a feltételezést megkockáztatni, hogy a török kiverése után is maradt pás család Vésén, vagy a környék erdeiben meghúzódva, ez képezte a község 1720-ban először említett lakosait. 
A benépesülés további adatai:
1720.
9 család

1722.
12 család
/Új: Takács, Molnár, Telekessi, Farkas; hiányzik: Kelemen/
1728.
12 család
/Decimalia 1728/29/
1729.
14 család
/Új: Csordás, Sziártó/
/Consc. Varie. 21. at./

1752.
27 család
/Cons. Animarium. 65.sz./

/Új: Horváth, Király, Gombai, Nagy, Gelencsér, Balas, Csima, Poka, Szecsődi; nemzetségi eredetűek lehetnek: Hencs, a négy Bertók család, és Szőpe Iván. Hiányzik: Molnár, Telekessi, Farkas./

A következtetés ebből az lehet:


a) A kezdeti magyar településhez a további benépesülés is magyar lakosságot hozott.


b) Volt kisebb, idegene benépesülés, de mivel nagyobb tömböt nem alkottak, rövidesen teljesen elmagyarosodtak. „Vése község monográfiája” című munka vend betelepedőkről tud, ezt az adatot a nemesvidi plébániától kapták.

c) A községből vannak olyanok, akik továbbköltöztek. Erre a jelenségre Szabó István is rámutat idézett munkájában.

1761.
38 család
/Consc. Varie. Gyűjtő. 48. sz./

1772/75.
41 család
/Consc. Varie. 19. sz./
1773.
457 lélek
/Consc. Animarium… 1. sz./
Ebből az évből a közrendűek népösszeírásából részletes kimutatás maradt fenn. Ez az összeírás külön veszi a házzal rendelkező jobbágyokat /plebei/, a házatlanokat, és a cselédeket /servi et ancilla/, domicialis plebei /házas jobbágy/ rovatban 250 15 évnél idősebbet, és 125 fő 15 évnél fiatalabbat tüntet fel. Ez összesen 375. Az 1772/75-ös összeírásban szereplő 41 családra jut tehát ennyi. Egy családra átlag 9 fő esik. Amiből következtethetünk arra, hogy 1720-ban az első előfordulásnál a község 80 lelket számlált. Az is nyilvánvaló, hogy 41 jobbágycsaládnak átlagosan legalább három 15 évnél fiatalabb gyereke volt.
A házatlan zsellérek száma a gyermekekkel együtt 29, a cselédek száma a gyermekekkel együtt 51, és 2 parochi, ministri említ az összeírás. Így az összes lakosság 457.
Vallási megoszlás szerint 210 katolikus, és 247 achatolici, a község esetében evangélikus. Az evangélikusok mind jobbágyok. A katolikusok megoszlása: 132 jobbágy, 29 házatlan zsellér, és 49 szolga és cselédlány. A község első lakói nagyon valószínű, hogy protestánsok voltak. A földesúr /Véssey/ is protestáns evangélikus.
1828.
57 jobbágycsalád
/Consc. Regnicolaris 1828. 2. sz./



8 zsellércsalád



2 cselédcsalád
/?/ Ez valószínű önálló családot jelent.
1841.
929 lélek
/Különféle összeírások 1792-1852. 101. sz./

64
 jobbágy


73
 zsellér


3 
polgár, kézműves


2 
előkelő, tiszt


303 
fiúgyermekek

446
 „asszonyi nembeliek általában”

38
 nemesek szolgái


929
 összesen

Az összeírások tanulsága szerint tehát Vése népesedése a XVIII-XIX. Században rohamos fejlődést mutat. Ekkor még volt földterület. 1720-ban a 80 lelket számláló Vése lakossága 1773-ra több mint ötszörösére emelkedik /457/. 130 év múlva 1849-ben az eredetinek 13-szorosára emelkedik. Magyarázata egyrészt abban rejlik, hogy nagy volt a természetes szaporodás. A török kiűzése után, ha verejtékes munkával is, de lehetett jobbágytelekhez jutni. /Erdőirtás, legelő felszántása./ Így a földhiány, a megélhetési nehézségek nem szabtak határt a szaporodásnak. A népesség növekedésének a másik tényezője a nyugati túlnépesedett megyékből való betelepülés.
Vése község népesedésében mutatkozó kedvező kép a XIX. század második felében és a XX. Században döntően megváltozik.
IV. Gazdasági és társadalmi viszonyok a XVIII-XIX. században.

1. Gazdasági megerősödés
A XVIII. Század elején a török hódoltság, majd a felszabadító harcok következtében a termelőeszközök hatalmas pusztulást szenvedtek országosan. A továbbiakban Vése község termelési körülményeinek vizsgálata következik az előző fejezetben már említett „conscriptio”-k alapján.
1720. – 9 család él Vésén. Hatalmas harcot kell vívni az elvadult természettel. Erdőségek, rétek, vizenyős területek borították a község közvetlen környékét is. Földművelésre előkészített terület alig volt. Állatállomány is igen gyér. Az összeírás a 9 családnál összesen 8 ökröt, 2 tehenet, 4 lovat, 2 fiatal marhát, 1 idősebb és 3 egyéves sertést, és 1 egyéves csikót tüntet fel. Ezen a területen feltűnő a sertések alacsony száma. A szántóföldi termények közül zab, hajdina, tönköly rovatban 9 köböl, a törökbúza rovatban 22 köböl szerepel. Ha egy köbölt 31,24 kg-nak veszünk, akkor a kukorica /törökbúza/ mennyisége mindössze 787,28 kg. Egy családra 87,5 kg jut. Ha meggondoljuk, hogy ezek után kellett adókat fizetni, családot eltartani, elgondolhatjuk, hogy az éhezés állandó lehetett. Még akkor is így áll a helyzet, ha azt is figyelembe vesszük, hogy az adóösszeíráskor a termett mennyiség egy részét letagadták. Az adatok mindenképpen a rendkívül kis területen folyó szántóföldi termelésre mutatnak. A termésátlag is hallatlanul alacsony lehetett. Feltűnő, hogy a búza, rozs rovatban nem szerepel mennyiség. Némi kis szőlőművelés is lehetett. 17 csöbör bor bevallott mennyiség. Ha egy csöbör bor 11 liter volt, akkor ez 187 liter bornak felel meg. Ez a mennyiség 4 család közt oszlik meg, egy családra 46,7 liter jut.
1722. Az összeírás a jobbágytelekhez tartozó földek kapacitását adja meg. Egy család kezén 2-12 pozsonyi mérőig terjedő kapacitású föld volt. A falu összes földterületének kapacitása 56 pozsonyi mérő. Kis kiegészítéssel ez 3500 liter terménynek felel meg, a pozsonyi mérőt 62,49 liternek véve. Így is egy családra csak 291,5 liter termény jut. Ekkor már 12 család élt Vésén. Ez azonban jóval több, az 1720-as egy családra jutó 31,24 kg hajdinánál, és 87,5 kg kukoricánál. Az 1722-es összeírás feltüntet még „irtványföld szabadság nélkül”-i földterületet. Ennek kapacitása az egész faluban 17 pozsonyi mérő. A családok kezén 1-3 pozsonyi mérőig terjedő kapacitású irtványföld volt. Talán egy-két évenként ennyi területet hódítottak el a természettől verejtékes munkával? – „Telken kívüli rét” 37 „kocsi” szénát termett. Egy családra tehát átlagosan 3 „kocsi” széna jut.
1728. Jelentkezik a gazdasági erősödés. Még mindig 12 családot említ az összeírás, de kezükben lévő föld 174 kereszt búzát, 51 kereszt rozst, és 32 kereszt árpát termett. Egy családra 14,3 kereszt búza, 4 kereszt rozs, és majd 3 kereszt árpa esik. Ha átlagosan 15 kg terményt számítunk egy keresztre – mai átlagtermések felét, - akkor egy családra már 214,5 kg búza, 60 kg rozs, és 45 kg árpa esik. Ez összesen 320 kg termény. Ehhez jön még a kukoricatermés, amit az összeírás holdakban ad meg. A 12 jobbágytelekhez 11 hold kukoricaföld tartozott. – A szőlőművelés jelentősen fellendült. „Terebezdi hegyen” 113 csöbör bor termett. Ez 8 család között oszlik meg. Az összes mennyiség 1143 liter, egy családra 155,3 liter bor jut. 1720-ban csak 4 családnak volt szőlője 46,7 l átlaggal. Az arány az érdekes, három és fél szeres a mutatkozó növekedés. – Jövedelmi forrás még a méz és a viasz. Az összeírásban 23 méhkas szerepel 3 család kezén.
1729. Az összeírás adatai az állatnövekedést mutatja. 14 család állatállománya összesítve 14 igás ökör, 12 tehén, 11 db 3-4 éves növendék és 2 hízó marha; összesen 39 szarvasmarha. Egy családra az 1720-as 1,3 átlaggal szemben majd 2,8 db szarvasmarha jut. A fiatal állatok száma nincs beszámítva, az összeírás nem közli. – Ló változatlanul kevés: 5. A sertésállomány is lassan növekedik. Az egész községben 4 idősebb sertés /majores majális/. 14 egy éves sertés szerepel. Molnár András családjának 49 juhot tüntet fel. – Szántóföldi termény nincs feltüntetve.
1752. A jobbágycsaládok száma az új betelepedőkkel 27-re gyarapodott. A községben 35 ökör, 33 tehén, 21 db 3-4 éves növendék és 3 hízó ökör szerepel. Ez összesen 92 szarvasmarha, egy családra 3,4 jut. Ez a lélekszámhoz képest igen jelentős állomány. Feltétlen kapcsolatban kell lennie ennek azzal, hogy a XVIII. Század folyamán állandó piaca keletkezett a mezőgazdasági termékeknek. „A magyar nép története” Bp. 1953. című munka erről így ír: „A fejlődő osztrák ipar, továbbá az állandó hadsereg, ha szűk, változó felvevő képességű és rosszul fizető piacot képezett is, mégis állandó piacot jelentett a magyar mezőgazdaság termékei számára."”/200. old./ Ezt  a piacot elsősorban a kiépülő majorsági birtokok használták ki, de úgy látszik a jobbágyi birtokok helyzetére is kedvező volt. – Lóállomány 7 db. Sertésállomány: 54, de az egy éves sertés rovatban nem szerepel adat. Birka 24 szerepel 3 család kezén. Méhkas: 3. -–Ne emelkedik a lakosság növekedésével arányosa a mezőgazdasági termények mennyisége. Újabb területek feltörése, gazdálkodásra alkalmassá tétele lassan haladhatott előre. Búza 182, rozs 115, árpa 11, zab, tönköly 56, hajdina, köles 19 kereszt. Ha egy kereszt termését most is 15 kg-nak vesszük, akkor egy családra 101 kg búza, 64 kg rozs, 6 kg árpa, 31 kg zab, 11 kg hajdina esik. Egy családra 213 kg termény esik átlagosan. Ez csökkenés az 1728-as 320 kg termény után. Lehet a rosszabb terméssel is esetleg magyarázni. Kukoricatermés nincs feltüntetve. – A bor mennyisége arányosan emelkedik a lakosság növekedésével. 349 csöbör bor a bevallott mennyiség, ez megfelel 3839 liternek. Egy családra 142 liter jut.
1828-ig nincs összehasonlításra alkalmat adó összeírás. Az 1761-es összeírás nagyjából hasonló adatokat tartalmaz az 1752-sel. Újdonság, itt szerepel először a „6 köblös malom”. Ugyancsak 1761-es összeírásban van pontosan megnevezve, hogy az 1. vetésforgóban 98 hold, a 2. vetésforgóban 143 hold /biztosan magyar hold/ van a jobbágyok kezén. Ezt összevethetjük azzal, hogy az 1772/75-ös összeírásban 8 5/8 „sessiones” szerepelt adóalapul, tehát kb. 28 magyar hold számított egy adóalapul szolgáló jobbágyteleknek. – Érdekes még a házak számának alakulása Vésén. 1804-ben 81 ház /Vegyes cons. 1784-1833. 79. sz./

1841-ben 94 ház


1849-ben 119 ház volt. Ebben az évben 1124 a lakosok száma, egy házra tehát 9,4 lakos esik! Ekkor szerepel először újra Merke és Marton. Marton 3 ház; Merke 4 ház.
1828. Országos összeírás. Ekkor már a jobbágytelkek gazdasága nagyon megcsökkent. 57 jobbágycsalád él Vésén. Az összeírás csak az állatállományukat tünteti fel. 20 igás ökör, 5 fejős tehén /!/, 11 meddő tehén, 10 három éves vagy idősebb üsző, 22 két éves üsző; összesen 78 szarvasmarha. Egy családra nem egészen 1,2 állat jut. Még rosszabb az arány, ha ideszámítjuk az állattal nem rendelkező 8 zsellér családot. A majorsági földesúri birtok kialakulásával van kapcsolatban az anyagi erőnek ez a csökkenése.
2. A majorsági földesúri birtok kialakulása.

A rendelkezésre álló összeírások alapján világos képet nyertünk arról, hogy a XVIII. században Vésén jelentős népesedési megerősödés jelentkezett. Ezzel párhuzamosan gazdaságilag is erősödött a jobbágyság. Vése község lakossága termő szántóföldekké változatja a határában lévő erdős területeket. Ennek a fejlődési folyamatnak véget vet az önálló kezelésben lévő földesúri birtok kialakulása. A jobb piaci értékesítési lehetőségek vezetik a földesurakat arra, hogy a jobbágyi szolgáltatások mellett a majorsági gazdaságokat is kialakítsanak. Erről Pach Zsigmond Pál: Az eredeti tőkefelhalmozás Magyarországon című tanulmányában /Századok, 1948. 49. old./ így ír: „Az árutermelés térhódítása pedig szükségessé tette a majorsági gazdálkodás nagyarányú kiterjesztését, és így hatalmas lökést adott a parasztság kisajátításának. E folyamat bekövetkezésének feltétele a számbeli gyarapodás, a munkaerő megnövekedése volt.” „A munkaerőnek igen nagymértékű mennyiségi megnövekedése, amely lehetővé tette a gazdálkodás minőségi változását, vagyis a jobbágytelken alapuló gazdálkodás mind teljesebb háttérbe szorulását az allódiumon alapuló gazdálkodással szemben.” /P. Zsigmond Pál: i.m. 49. old./ A majorsági birtokok kialakítására a törvények is lehetőséget adtak a tagosítások, a szabályozások révén. Az 1830-as években „… ezek a műveletek jelentik az eredeti felhalmozás magyar módszereinek a csúcspontját.” /Pach Zsigmond Pál: i.m. 52. old./
Ez a változás a XVIII. században indult el, de Vésén csak a XIX. század elején tudjuk kimutatni. Az 1828. évi országos összeírás még csak 8 zsellércsaládot tüntet fel, amelyik nem rendelkezik földdel /jobbágytelek/, állattal. Az 1841-es összeírás a 64 jobbágycsalád mellett 73 zsellér, és 38 szolga embert tüntet fel. A zselléresedés a majorsági birtok kialakulásának következménye. P. Zsigmond Pál i. munkájában írja: „… a jobbágyág jelentős része az allodiális gazdálkodás uralkodóvá válása által eléje merevedett területi korlátok között, szaporodása következtében, előbb-utóbb amúgy is zselléresedésre, - tehát termelőeszközeinek elvesztésére - volt kárhoztatva!” /49. old/
Vése község földesura a Véssey család is hatalmas majorsági birtokot alakít ki a XIX. sz. elején. Egy 1806-ból fennmaradó térkép alapján /Kaposvári Állami Levéltár/ kb. a jobbágytelkekhez tartozó földterületekhez hasonló részt tüntet fel földesúri birtokként. A térképről pontosan megállapítani nem lehet, hogy ez a földesúri terület milyen nagyságban legelő, vagy szántó terület. 1840-ből egy nagyon értékes irat maradt fenn erre vonatkozóan. Címe: Vése község határában fekvő Udvartelki Birtokok mennyiségét magában foglaló Telekkönyv. /Úrbéli iratok Vése/ A majorsági birtok teljes kifejlődését mutatja. A Véssey család öt tagjának a kezén összesítve a következő birtokok voltak:
Belső telkek
196 magyar hold

Rétek
170 magyar hold

Szántók
1267 magyar hold

Erdők
1118 magyar hold

Szőlők 
3 magyar hold

Úrbéli legelői erdő
715 magyar hold

Közös urasági bírtok
65 magyar hold

Összesen
3534 magyar hold
A szántóterület részletezése a következő képet mutatja:
Véssey Ferenc úr birtoka
572 hold (4 részben)
Véssey János úr birtoka
190 hold (4 részben)

Véssey Antal úr birtoka
272 hold (3 részben)

Véssey Miklós úr birtoka
99 hold (2 részben)

Véssey Judit
134 hold (2 részben)

Összesen
1267 hold
Általában a föld megnevezésével kapcsolatban irtásokat említ. „Pl. irtás a Tapsonyi út mellett.” A jobbágyok robotjával folytak valószínűleg az erdőirtások. Ezeket az irtványföldeket azután most már a földesúr saját kezelésbe vette, és zsellérekkel, jobbágyok robotjával megműveltette. Új jobbágytelek kialakítására már nem volt mód. A kapitalizmus irányába mutató majorsági birtok kialakítása a paraszti tömegek elnyomorodását hozta. 
3. Az 1848-as jobbágyfelszabadítás és végrehajtása.

A XIX. század elején a megmerevedő jobbágyi alávetettség, a földesúri birtok kialakítása Vésén is, mint az ország többi helyén a parasztság megélhetési körülményeit rendkívüli módon megnehezítette. A természetes szaporodás osztódáshoz vezette a jobbágytelkeket. Az 1848-as jobbágyfelszabadítás csak a már jobbágytelkeken élő parasztok helyzetét könnyítette. Eltörölték a földesúri kilenced és robot szolgáltatását. A földesúr mindent elkövetett, hogy minél kevesebb föld jusson a felszabaduló parasztok kezére. 
Megdöbbentő a kép, ha az 1828-as regnicoláris összeírást és az 1857-ből fennmaradó úrbéli telkek rendezésével kapcsolatos összeírást összehasonlítjuk. 30 év alatt a parasztok kezén lévő föld nem gyarapodott egy talpalatnyival sem. Az 1828-as összeírás 57 jobbágycsaládot tüntet fel. Az 57 jobbágycsalád 23 egész és 34 fél telekkel rendelkezett. Ez a telek nem azonos az adóalapul szolgáló egész vagy fél jobbágytelekkel. Azt fejezi ki, hogy a földközösségben művelt területből egész vagy fél telekkel rendelkezik. 1857-ben csak 50 család lesz a földnek önálló gazdája. Megkapnak 30 egész, és 20 fél telket. /Vései Funduális könyv. Úrbéri iratok Vése./ Ez ugyanúgy 40 egész teleknek felel meg, mint az 1828-ban. Egy egész telekre Vésén mindössze 12 magyar hold esik, amit 3 mezőbe 2-2 helyen kapnak meg. Tehát egy egész telkes volt jobbágy 6 helyen 2-2 holdat kapott. Ez valószínű a föld minősége szerinti arányos elosztás szerint volt így, de a gazdálkodást megnehezítette. Az egész telekhez járt még 600 öl kert, és 5 „szekérnyi” rét. A fél telekkel rendelkezők természetesen ennek a felét kapták. A kérdés további vizsgálata is meggondolkoztató. 1828-ban szereplő családnevek közül 3 család neve egyáltalán nem szerepel 1857-ben. /Tóth, Harmadán, Simon./ Az azonos családnevűek közül 12-vel kevesebb szerepel 1857-ben. A csökkenés 15. l. Az 1857-es összeírásban mindössze 2 új családnév szerepel. /Kisdeák Mihály, Győrfi János/ 5 jobbágycsalád telekosztódás révén jutott önálló birtokhoz. /Leposa, Kuti, Németh, Szabó, Kincses/ Növekedés: 8. Az 1828-ban feltüntetett házas, és házatlan zsellér családok neve természetesen nem szerepel az úrbéli rendezésnél földhöz jutottak között. /Tamás, Hegedűs, Bíró, Csordás, Bogaras/. Itt is megmutatkozik az 1848-as törvények, majd az azt követő végrehajtás hiányossága. A föld munkájából élő zsellérek nem juthattak földhöz.
1857-ben tehát 480 magyar holdnyi terület lesz önálló paraszti birtokká 50 család kezén. Ez a földterület volt már kezükben 30 év óta, s ennyi földdel rendelkeznek hozzávetőleg még 70 év múlva is a Nagyatádi földreform idején. Egy évszázad során a dolgozó parasztság nem juthatott földhöz. Egy kör volt, ami már a XIX. század elején bezárult. Ez a kör a nagybirtok fojtogató gyűrűje volt.
4. Parasztmegmozdulás 1869-ben

1867-ben létrejött az osztrák és a magyar uralkodó osztály szövetsége hatalmuk fenntartására. „A kiegyezéssel újra a magyar nagy- és középbirtok vette a kezébe az ország politikai vezetését. Ennek legfőbb törekvése az volt, hogy a politikai hatalmat Ausztriából a tömegekkel szemben megerősítse, és a pozíciója birtokában a gazdasági lehetőségeket legjobban kiaknázza.” / Mód Aladár: 400 év… 218. old./ Az elégedetlenkedő paraszti tömegek megfékezésre is nagy szüksége volt az uralkodó osztálynak. „A parasztmozgalmak az ötvenes évek végén, a hatvanas években egyre nagyobb számban fordultak elő. Az 1859-es olaszországi háborúk idején, majd az azt követő időkben a parasztok tömegével szálltak szembe az úrbéli törvényszékek földrabló ítéletével, megtagadták a földesuraknak az úrbéli szerzések aláírását, szembeszálltak a tagosítási, és legelő elkülönözési eljárásokkal.” /A magyar nép története 349-50. old/
Vésén is megtalálhatók ezek a földesúri törekvések, s hatalmas ellenállást váltottak ki a parasztságból. Ezt tükrözik az 1869-ben bekövetkező események. „Úrbéli iratok Vése” levéltári aktacsomóban egy per és következményeinek irata olvasható. Részletekben történő tanulmányozására nem volt idő, de a parasztmegmozdulás előzményei a következők lehettek.

1857-ben a vései család tagjai (Antal, Lajos, Miklós, István és özv. Véssey Ferencné) pert indítanak a falu úrbéres jobbágyai ellen. Hivatkoznak egy 1814-ben befejezett, majd 1830-ban jóváhagyott úrbéli rendezésre. A vita, a per tárgya a legelő elkülönítéssel kapcsolatos. A volt úrbéres legelőt, amelyet eddig a parasztok használtak, el akarják különíteni maguknak, legalábbis egy részét. A parasztok, akiknek nem volt módjukban új földterületet szerezni, görcsösen ragaszkodtak legelőjükhöz.
1869-ben kiszáll a faluba a megyei bíróság. A „Végrehajtási jegyzőkönyv” a következő megdöbbentő eseményekről tudósít:
1869. november 23-án vettetett fel ’a vései úrbéri összesítési legelő és erdőelkülönözési pernek végrehajtása tárgyában.” Felperes részéről „Simon László híres ügyvéd”. Alperes részéről „Király József községi bíró, Ágh Ferenc, Varga Ferenc és az összes lakosság.”
A bíróság ismerteti a per történetét. Ez „…mit sem használván, mert alperesi összes lakosság egyhangúlag mindig azt felelte, hogy ő utolsó csepp véréig a végrehajtást eszközöltetni nem engedi, és azt, ha mindnyájan meghalnak is megakadályozni fogja.” A bíróság kötelességéből mit sem engedtetvén „kihirdeti az ítéletet”. Majd kimennek a helyszínre a terebezdi határba hogy „a felfogadott lánchúzók jelenlétében a működő mérnököt az ítéletek értelmében új kiosztásba bíróilag bevezesse. Ekkor, dél lévén abbahagyták a munkát, hogy „étkezés után a kihasítás tényleg folyamatba vétetni fog.” Mire mintegy 30-an megjelentek ezen a bíróság előtt és ismételten kijelentették, hogy ők tömegesen meg fognak jelenni „számot vetve a halállal is”, hanem ezt nem hagyják.
„… a bíróság tiszti teendőiben ekkor sem tágítván a vidékről összeszedett 26 megyei közbiztonsági közegek kísérete és fedezete mellett” ismét megjelent a helyszínen, az elválasztó vonal kijelölésére. – „Ekkor már talpon volt egész Vése bíróságnál tömörülve állott, mint egy bástya, a kijelölendő vonal[at] elzárva.” „… áthatolás megkíséreltetett, hanem az nem sikerülvén, utasítva lesznek ennél fogva a felállított megyei közegek, hogy a tömegen keresztül rést csináljanak, ennek folytán az utóbbiak neki is mentek a tömegnek, de annak semmi eredménye nem lett, mert ahol 20-30 ember között rést törni sikerült is, azt két annyi alperesek ismét elfoglalták, eközben történt, hogy két alperesi tag puskatussal meg is üttetett s ez alatt a zaj és ingerültség oly tetőpontra fokozódott, hogy az imént használt módok és eszközök, hacsak több embernek élete áldozatul nem hozatik – elégtelennek bizonyultak, miért kéntelen volt a bíróság a rend – csend biztosítása, és emberi élet megkímélése tekintetéből további munkálkodással felhagyni, és a helyszínről elvonulni, valamint tekintélyesebb elegendő katonai karhatalom kivezénylése iránt a szükséges intézkedések megtétele végett Somogy Megye Első Alispánját, mint Megyei Hatóság főnökét sürgöny útján azonnal megkeresni.”
Kmft
Bernáth József


Alispán /Csánki alapján törvényszéki ülnök/


/olvashatatlan/


Kiküldött szolgabíró


Gáspár Boldizsár


Mérnök

Fennmaradtak Csépán Antal első alispán levelei az ügy további alakulásával kapcsolatban.
Csépán alispán november 24-i első levelében azt írja, hogy a karhatalmat elrendelte. „Távsürgöny útján felkértem a Cs. K. Dragonyos Ezred parancsnokságát Keszthelyen, hogy a Marczali környékén állomásozó katonaságot küldje execitívképpen Vésére – mint erről a Bel- és Igazságügy Miniszter urakat értesítettem.” Még arról ír az alispán, hogy a bíróság maradjon a községben” kapacitálja az embereket.
Ugyancsak ír levelet Vésére november 24-én. Ez a második. Ebből az derül ki, hogy Véséről „Varga Ferenc és még egy polgár” felkereste őt, meggyőzni őket nem tudta, „igazságukat vitatták”, majd amikor közölte, hogy katonaságot vezényelnek ki, kérik, „hogy a katonaságot ellenük ne rendeljék el, míg ők a Minisztériumból meg nem fordulnak.” Erről nem tudta lebeszélni őket az alispán.
Csépán alispán november 24-i harmadik leveléből az derül ki, hogy a katonaság a felsőbb parancsnokság utasítását kéri ki. „Estve 6 órakor” írta levelét. 
A következő levél szó szerint:


„Tekintetes Úrbéri Bíróság!

A 10-ik Dragonyos Ezred Századja Vésére f. hóban megérkezni fog a végrehajtás elősegéllésére – felkérem a T. Bíróságot, hogy azzal a körülményekhez képest intézkedni, s történendőkről esetről esetre engemet értesíteni szíveskedjék – egyszersmind kérem, hogy a karhatalmat lehető kímélettel használja.

Kapos, Nov. 26-án 869.



Csépán Antal”

A november 28-i levél azt tartalmazza, hogy Pestről küldöttek és a követ is várható.

Ennyit mondanak el az iratok. Ez is elég. A legelőt biztosan elvették a parasztoktól, a vezetők meghurcolása se maradt el. Láthatjuk a „k vései esetből, mire volt jó a kiegyezés. Osztrák katonasággal lehetett a magyar parasztok földjét elvenni, megélhetési lehetőségeiket korlátozni. A nagybirtok hatalma megszilárdul Magyarországon. A parasztságnak nincs módja többé arra, hogy földhöz jusson. Ez a helyzet hatalmas nemzeti bajok  forrása lesz.
V. Vése község a XX. században.
1. Kivándorlás. Egyke.
A nagybirtok kialakulásának körülményeit már megvizsgáltuk Vésén. A feudális Véssey uraság a XIX. és a XX. században is megtartja gazdasági hatalmát a községben. Vése község közvetlen határában vagy a szomszédságban szintén a nagybirtokosok kezén van a föld. A község északi határa gróf Festetics Sándor birtoka, e birtokon túl az esztergomi káptalan a földesúr, a nyugati és déli határszélen Hohenlohe herceg birtoka fekszik. A keleti határ a Véssey családé, majd azon túl szintén Festetics birtok. 
A nagybirtoknak ez az elterjeszkedése meggátolt minden paraszti földszerzést. Az 1848-as jobbágyfelszabadítás után nem gyarapodott a kisparaszti birtok. A szaporodással csak állandóan csökkent az egyes kisbirtokok földterülete. A XX. század elején már az a helyzet, hogy a község lakossága az év nagy részében kénytelen eljárni idénymunkára. A „Vése község monográfiája” c. munka így ír a parasztság helyzetéről: 
„A teljesen nincstelenek az uraság szolgálatában álltak, és védtelen alanyai voltak a tőkés rendszer kizsákmányolásának. A munkát megkövetelték tőlük, de lakásról nem gondoskodtak kellően. Volt eset rá, hogy egyetlen szobában 4-6 család lakott. A konvenciójuk se nyújtott szilárd alapot a család megélhetéséhez. Mindezekhez járult még a nem emberhez méltó bánásmód, ami nyomorúságos életkörülményeik mellett leginkább elkeserítette őket. Valamivel jobb volt a helyzete az ú.n. házas zselléreknek, akik csak egy házhelyhez, vagy jobb esetben egy-két kh. földhöz tudtak jutni; ezt természetesen megélhetésüket nem tudta biztosítani. Minthogy más munka alkalom nem volt, ők is  a nagybirtokon keresték egy évi kenyerüket, főleg mint aratók-, és idénymunkások. Hogy ez milyen megélhetést biztosított nekik, mutatják az alábbi adatok: egy arató férfi keresete 14-16 mérő gabona /egy mérő 45-50 kg/, tizedéből arattak, cséplés alatt 4-5 mázsa gabonát tudtak keresni. Napszámos munkáért napi 30 krajcártól 1 forintig fizettek.” 
E sanyarú életkörülményekből nem volt kilátás a szabadulásra. A parasztság tömegei választják ekkor a kivándorlás keserű módját. Pár hónapja jelent meg Kanyar József: Somogyi parasztság – somogyi nagybirtok című munkája. E munkából megdöbbentő képet nyerünk a kivándorlás méreteire. Az Országos Statisztikai Hivatal és a különböző levéltári iratok alapján adatokkal világítja meg a kérdést. „1901-10 között a kiadott útlevelek száma 8976 volt. Ténylegesen kivándoroltak 7247-n. A kivándorlók közül magyar anyanyelvű volt 4895, német 1567, horvát 422, tót 2, egyéb 361. Németországba vándoroltak ki 82-en, Romániába 12-en, más európai államokba 110-en, Amerikába 7031-en, más földrészre 15-en. 1905-10 között az Országos Statisztikai Hivatal kimutatása szerint 2161 volt a visszavándorlók száma. – Még ebben az esetben is több mint 5000, pontosan 5186 somogyi nincstelen és kisparaszt – közte sok iparos is – hagyta el a nagybirtokos somogyi Kánaánt. Iszonyú nagy szám egy megye életében 5000 kivándorló. Ha a kivándorlók számához hozzáadnánk az eltávozott családtagok számát is, és figyelembe vennénk a szapora családú kivándorlók lélekszámbeli gyarapodását, akkor olyan döbbenetes tény állana előttünk, mintha Somogy térképéről eltűntetnénk hét járási székhelyet. A kivándorlás végső követelményében olyan volt, mintha a kilenc járási székhelyből hét járási székhely véglegesen elsüllyedt volna a nagybirtokos megye tengerében.” /i. m./ 53. old./ 
Kanyar József munkája négy kivándorlási zónát különböztet meg. Vése a másodikba esik. „A második kivándorlási sáv a marcali és nagyatádi járás, a megyét észak-déli irányban keresztülszelő területen: Balatonszentgyörgytől Háromfáig. Háttérben herceg Festetics Tasziló, gróf Hunyadi, gróf Széchenyi, és az esztergomi főkáptalan stb. uradalmaival.” /i.m. 50. old./ Vése környékén lévő községekből /Tapsony, Szenyér, Nagyszakácsi, Böhönye/ történt kivándorlás, de magáról Véséről nem. Vése község nem szerepel a munkában közölt térképen. A levéltári és más írásbeli anyag alapján talán nem mutatható ki Véséről kivándorlás. Itt segít azonban a hagyomány. A község idős embere, aki a hagyományokat híven őrzi, Kálmán György. Az ő elmondása szerint a községből 1907-es évek körül történt, amikor hat nőtlen, és 3 nős hagyta el az országot. Közülük heten egy éven belül visszatértek. A kivándorlók kepés aratók voltak, házuk fából készült, szalmatetővel fedve. Keresetük nem sok volt, házuk fa anyaga elkorhadt, tetőzete leégett. Javításra a banktól kértek kölcsön, amit visszafizetni nem tudtak, így a bankuzsora kezébe kerültek, és kivándorlással próbáltak sorsukon könnyíteni.
Megállapíthatjuk tehát, hogy Vésén is voltak kivándorlással próbálkozók. Láthatjuk tehát, hogy Kanyar József által feltüntetett kivándorlási szám sem teljes. Sokan voltak olyanok, akik útlevelek nélkül vágtak neki a nagy útnak. Az írásbeli források alapján kimutatható kivándorlók számánál nagyobb volt a kivándorlás. 
A kivándorlásnál szélesebb körben érintette a község lakosságát az egyke. A szaporodásban beálló csökkenés bekövetkezésének időpontjára, körülményeire vonatkozóan további kimutatásra lenne szükség. Az egyke alapvető okára a korábban elmondottak rávilágítanak. A nagybirtok kiterjedése, hatalma lehetetlenné tett minden földszerzést. Az elnyomorodástól való félelem következtében igyekeztek megakadályozni, korlátozni a gyermekek születését. Ehhez a nemzet pusztulását előidéző jelenséghez kellett vezetni elmaradott, kevesek uralmát jelentő társadalmi rendszernek. Az egyke a faluban elsősorban kisparaszti evangélikus lakosság körében hódított. Az egyke hatása még ma is érezhető. A község Rákóczi utcájában például zömében gyermektelen, vagy esetleg egy gyermekes családok élnek. Általában a faluban sok a kevés gyermekű család. A születések és a halálozások számának alakulása világos képet mutat:

Év
Születés
Halálozás


1946
21
20


1947
21
28


1948
28
32


1949
33
36


1950
40
21


1951
24
27


1952
22
19


1953
21
27

Az adatok a „Vése község monográfiája” című munkából valók. Megjegyzi a munka még „ehhez nincs felvéve a kórházban születettek és elhaltak száma”. Sajnos a korábbi évek adataihoz nem tudtam hozzájutni.
A kivándorlás, az egyke kevés volt a magyarság pusztulásához. Az uralkodó osztály bűnös politikája idegen érdekekért háborúba vitte a dolgozó tömegeket. „Az uradalmas Somogy kivilágított luxushajóján pezsdült az élet, csak éppen a kormányosok nem tudták, hogy a magyar élet hajóját neki viszik az első világháború jéghegyének” /Kanyar: i.m. 53. o./ Vésének is meg kellett hozni az áldozatot. „Világháborúba bevonult katonák száma 367, a hősi halottaké 60, hadi özvegyeké 11, hadi árváké 9”. /F. Szabó G.: Somogy vármegye. 274. old./
2. A tanácsköztársaság ideje.

Vése messze esett a fővárosban, és környékén lezajlott forradalmi eseménytől. Mégis a parasztság életében megkezdődött egy sorra döntő változás, ami sajnos nem lett tartós. A földesúri uradalom megszűnt, hacsak rövid időre is. Mint Somogy megye, sok községében, itt is szövetkezetté alakították át a földesúri nagybirtokot. Ez a döntő változás kezdete volt, de a parasztság régi földigényét nem elégítette ki. A nagybirtok szövetkezetté alakítása megtörtént. A szövetkezet tavasztól augusztusig működött. A Véssey birtok lett szövetkezetté. Véssey Lajos ebben az időben nem Vésén, hanem Szőcsényben tartózkodott. Ez megkönnyítette a zavartalan átalakítást. Ekkor már Véssey Lajos kezén összpontosult az egész birtok, mivel apja és testvére meghalt. A vései majorságát bérlőnek adta ki, ő csak látogatóként jött ki erre a birtokára. A bérlő ebben az időben egy Wirt nevű – cselédek szerint jó – egyén volt. A szövetkezet idején visszavonult kastélyába, ahol a szövetkezet tagjai teljes ellátásban részesítették. Fát, tejet, gabonát megőrölve a helyébe vitték, de el nem zavarták. 
A tanácsköztársaság idején a ma élő Szabó György apja, és Nagy István apja volt a tanácselnök. Különösebb intézkedést nem tettek, feladatuk a falu boltjának áruval való ellátása volt – a tanítók is munkájukkal a tanácsköztársaságot támogatták. Binci és Szentiványi tanítók a gyermekeket új szellemben igyekeztek nevelni. A tanácsköztársaság által bekövetkezett átalakulásnak a faluban is voltak lelkes szószólói. Kálmán György a vései birtokon néhai Karnics József pedig Marton pusztán tartottak lelkesítő beszédet. 
A faluban élő emberek emlékezete szerint a tanácsköztársaság idején semmi rendbontás nem történt, az élet zavartalanul folyt tovább. A tanácsköztársaság bukása után mégis kisebb zaklatásoknak voltak kitéve egyes személyek. A tanítókat beidézték Marcaliba, kihallgatták őket, de semmi bántódásuk nem történt. Kálmán Györgyhöz kiment egy Puha nevű csendőr, ronda kommunistának mondta, a fegyverét is ráfogta, mire ő a csendőrt fegyverével együtt ellökte. A csendőr fenyegetőzve ott hagyta, de megígérte, hogy eljön érte a fehér tisztekkel. Kálmán Gyuri bácsi pár napig elrejtőzött, de később már nem keresték. Tudnak még a községben a cselédek között bujdosó zsidó vörös katonáról. 
3. A Nagyatádi-féle földreform

A tanácsköztársaság bukása után az ellenforradalmi rendszer a parasztság megnyerésével akart magának tömegbázist teremteni. A földreform ígérete táplálta a parasztság reményét. A remények azonban alig teljesültek. „A közvetlen forradalmi veszély elmúlása után a parasztság megnyerése érdekében megígért földreformot a dolgozó parasztok kisemmizésével hajtották végre.” /Történelem tankönyv 1[?]. o./ Ezek a törekvések Vésén is megvoltak, mégis talán a véseiek az országos helyzetnél valamivel jobb helyzetben voltak. 
A régi Véssey birtok örökösei csak igen kevés földet adtak le. „Akkor került a község kisbirtokosainak tulajdonába a csődi mező 90 holddal, a temetőtől nyugatra az un. Takács-tói dűlő 30 holddal, továbbá Pörös erdőtől nyugatra az un. Kotáki dűlő szintén 30 holddal. Ugyancsak jelentős földterületet ad le a Marton pusztai birtok is. Az utóbbira vonatkozóan Kuti Sándor következőket mondja el: „1921-ben érkezett meg a rendelet, hogy a háború alatt szerzett földeket le kell adni. Ilyen földterület volt a Halmos Imre által az Alturista banktól megvásárolt 1600 kh. földterület Marton pusztán. Ebből le kellett volna adni 450-500 kh. holdat a vései határszélen. Végül azonban csak 260 holdat adott el a község parasztságának. Viszonylag még ő adta le a legtöbbet, de mégsem annyit, amennyit a törvény értelmében le kellett volna adni. Kiosztásra tehát Vésén 410 kh. hold került. E 410 kh. hold megszerzése a parasztoknak azonban nem ment könnyen. A földesurak mindent elkövettek kijátszásukra. A Halmos Imre által leadott földterületet 1922-ben kezdték kimérni Németgát felé a polgár határtól 3-4 km-rel távolabb. Kuti Sándor az ismerője és elmondója az ügynek. A kimért területet a családok nem foglalták el, mert terméketlen volt. Mivel nem a törvény által megjelölt területet mérték ki, a cselédekből álló küldöttség ment Kaposvárra, Horváth Andor törvényszéki bíróhoz. A küldöttség vezetője Kuti Sándor, és néhai Bertók Ferenc. Az ügyet itt elrendezni nem lehetett, mert tudták, hogy Horváth Andor, és Halmos Imre cinkostársak voltak. Ezután Kuti Sándor és néhai Kincses Sándor Budapestre mentek az OMB-hez, és kérték az ügy helyszíni kivizsgálását. A 12. tanács előadó bírája, Pethő, és központi felügyelője Farkas Gyula helyszíni kivizsgálás megtartására kijelöltek Vésére. A vései községházhoz megidézték a cselédség vezetőjét, és Halmos Imrét. Véséről mindenkit kivitetett a pusztára Halmos, csak Kuti Sándort nem. Az ügy végül a cselédség javára dőlt el, a Halmos birtokból a polgár-határ folytatásaként mérték ki a földeket. Halmos bosszúból a családok által korábban kitermelt tuskókat elszállítatta. Ebből az is kiderül, hogy bár ez a határ közelebb volt a faluhoz, de a régi erdő maradványai még megvoltak benne. Bosszúját végképpen azzal tetézte, hogy a két aranykoronás földeket a műszaki tanácsossal hét aranykoronára emeltette.
A földosztás viszonylag legnagyobb eredményének az mondható, hogy a község folytatásában lévő földterületeket is adott le az uraság. „Akkor ált lehetővé, hogy az országúttól nyugatra a Szűcs-féle malom és a temető között kiépüljön a falu Fő utcájának folyatatása. Ugyanakkor épült ki a Fő utca másik vége, valamint a mai József Attila utca, Kossuth Lajos utca, és annak párhuzamos utcája, a Zrínyi utca.” /Vése község monográfiája./ Tehát így legalább házhelyhez jutottak a nincstelenek.
A szántóföldi területek elosztására vonatkozó elveket pontosan nem ismerjük. Nincstelenek, háború viseltek, és törpebirtokosok kaptak a földeket, a földmennyiségét befolyásolja a gyermekek száma, a háborúban eltöltött időpont. Az igénylők száma igen nagy volt a faluban majd mindenki törpebirtokos volt már, ehhez képest a kiosztásra kerülő föld igen kicsi. Részleteiben legnagyobb földdarabnak, a Halmos által leadott marton pusztai földnek a kiosztását ismerjük. Kuti Sándornak megmaradt a feljegyzése arról, kik kapták, és mennyi földet. Ebből az derül ki, hogy 177-en kaptak itt földet, így azonban egy igénylőnek átlagosan csak 1-4 kh. föld jutott. A legtöbb egy vitézi telek volt, ebből 20 holddal, de ezt is két család között osztották meg. A következő legnagyobb földterület 5 hold volt, de ez is csak egy családnál. 4 holdat is egy kapott, zömében 1-2 holdakat kaptak. Sokan kaptak fél holdat. Az ilyen törpebirtokok nem biztosíthatták a megélhetést.
Ezekre a kis birtokokra nagy teherként nehezedett aztán a 10 évig fizetendő megváltás. Az 1929-33 közötti dekonjunktúra a törpebirtokok további felmorzsolódását hozta. A Horthy időkben különösen a dekonjunktúra idején a parasztság helyzete erősen megrendült. A nagy adók miatt a lakosság eladósodott. A bankok kihasználják a helyzetet, és a megszorult gazdáknak 27%-os kamatra adnak pénzt. A magas kamattal járó kölcsön nem enyhít a parasztság helyzetén, sőt, az uzsorakamatra adott kölcsön csak súlyosbítja ezt. Itt is több esetben az eladósodott gazdák vagyonának elárverezésére került sor. „/Vése község monográfiája/ Ebben az időben vették el a földet Kóczán Györgytől, és Bertók Pétertől, mivel a törlesztést fizetni nem tudták. 8-10 gazda pedig eladta a földet, nem várta meg, hogy elvegyék. /Kuti Sándor/
Így nézett ki a Horthy korszak földreformja a nagybirtok uralma változatlanul fennmaradt. 

4. Földosztás 1945-ben.

A parasztság régi vágyainak teljesülését csak az 1945-ben bekövetkezett felszabadulás, majd az azt követő földosztás hozta el. Ez a földosztás méreteiben messze fölülmúlta a Horthy korszak ilyen irányú próbálkozását. A föld azé lett, aki megművelte. 
A Kaposvári Állami Levéltárban lévő „Felszabadulás utáni népmozgalmi iratok 1945-48. 80 sz.” a földosztásra vonatkozó lényeges adatokat tartalmazzák.
A földosztás 9 tagú bizottság végezte Kálmán György elnök vezetésével. A bizottság erélyes és pontos volt. Földosztásnak két szakaszát kell megkülönböztetnünk:
1945-ben még hagytak meg egyes birtokosok kezén földet /Sárközi Béláné 105 kh., Svéd gyufaipar 844 kh., Hencz Jenőné 172 kh./ a községnek tartalékföldjei is maradtak. /253 kh./

1946-ban következik el a végleges földosztás. Birtokosok földje teljes egészében kiosztásra került: 


Sárközi Béláné
457 kh.
607 öl


Véssey Lajos
859 kh.
1246 öl


Festetics Sándor
813 kh.
1104 öl


Svéd Gyufaipar
1122 kh.
421 öl


Hencz Jenőné
172 kh.
1089 öl



3425 kh.
1567 öl
Pontos adatot nem találtunk az igénylők és a földhöz juttatottak számáról, a földosztó bizottság elnökét, Kálmán Györgyöt megkérdezve megközelítő pontos adatot mondott a kiosztásra kerülő föld mennyiségéről /3400 kh./. Így feltétlen el kell fogadnunk az igénylők számáról mondottakat, melyet 340-nek mondott. Gyakorlatilag az történt Vésén, hogy mindenki a cselédek, napszámosok, törpebirtokosok közül földhöz jutott. Az öt nagybirtokoson kívül csak ilyenek éltek a faluban. A földosztás 1946. III. 5-ére mérnökileg közmegelégedésre befejeződött. A földosztással együtt megtörtént a gazdasági felszerelések szétosztása is. Ez hatalmas állami támogatást jelentett a cselédeknek. Elsősorban ők részesültek benne. Véssey birtok felszereléséből például 10 cseléd között kiosztották: 16 levél boronát, 1 répavágót, 5 ekét taligával, 4 szekéralját 2-2 kerékkel, és egy szekérhátulját. A földműves szövetkezet vette át a többi felszerelést. Fontosabbak: 1 Hoffer traktor, 3 eke tárcsás boronával, kettő cséplőgép elevátorral, 4 vetőgép, 3 gabonatisztító, egy gép és kovácsműhely felszereléssel, egy hidegmérleg. A pusztai földhöz juttatottak a következő felszerelést kapták: 12 borona, 10 lókapa, 9 eke, 7 taliga.
Természetesen mindez nem ment ilyen simán. Az iratok arról is tanúskodnak, hogy a birtokosok mindent elkövettek gazdaságuk részbeni fenntartása érdekében. Így elsősorban a Svéd Gyufaipar akarta birtokát megtartani. Hivatkozott régi kapitalista szerződésére, amikor ezzel nem érte el eredményt, mint a gazdaság létesítésének tervével akarta megtartani birtokának egy részét. A gazdák és a földosztó bizottság tiltakozott az ilyen törekvés ellen. Tiltakozásuknak meg is lett az eredménye. Sem fölszerelést, sem pedig földet nem adtak vissza. A földosztás sikerét a magyar kommunista párt határozott harca, kiállása biztosította.
